**ОБЛИЦИ ЗА НЕПОСРЕДНО УЧЕСТВО НА ГРАЃАНИТЕ ВО ОДЛУЧУВАЊЕТО НА ОПШТИНАТА
(согласно Статут на општина Битола)**

**a) Граѓанска иницијатива**

**Член 78**

 Граѓаните имаат право да му предложат на Советот на Општината да донесе одреден акт или да реши одредени прашања од својата надлежност.

 Советот е должен во рок од 90 дена да расправа по иницијативата на граѓаните доколку таа е поддржана од најмалку 10% на избирачите во општината.

 Поддршката од став 2 на овој член се обезбедува со потписи на граѓаните.

 За решенијата по поднесената иницијатива Советот ги информира граѓаните.

 Граѓанска иницијатива не може да се поднесе за кадровски и финансиски прашања.

**б) Собир на граѓаните**

**Член 79**

 Собир на граѓаните свикува Градоначалникот по своја иницијатива, на барање од Советот или на барање од најмалку 10% од избирачите на Општината, односно на месната самоуправа на која се однесува определено прашање.

 Собирот на граѓани може да се свика за подрачјето од целата Општина или за подрачјето на месната самоуправа.

 Градоначалникот е должен во рок од 30 дена да свика собир на граѓаните на барање од најмалку 10% од избирачите во Општината или месната самоуправа за

која се однесува определеното прашање.

 Барањето за свикување собир на граѓани со потписи на заинтересираните граѓани се поднесува до Градоначалникот.

 Актот за свикување на собирот на граѓаните се објавува во локалните средства за информирање и се истакнува на јавни места на вообичаен начин.

 Од денот на објавувањето, односно истакнувањето на актот за свикување на собирот на граѓаните до денот не неговото одржување мора да изминат најмалку 5 дена.

**Член 80**

 На собирот на граѓаните во одлучувањето учествуваат граѓаните кои имаат избирачко право.

 Собирот на граѓаните го води Градоначалникот или лице овластено од него.

 За прашањата за кои се расправа на собирот на граѓани известува Градоначалникот, а по потреба и други овластени претставници на општинската администрација.

**Член 81**

 Заклучоците донесени на собирот на граѓаните, органите на Општината се должни во рок од 90 дена да ги разгледаат и да ги земат предвид при одлучувањето и донесувањето мерки по прашањата на кои се однесуваат, како и да ги информираат граѓаните за своите одлуки.

**в) Референдум**

**Член 82**

 Референдум може да распише Советот на Општината по своја иницијатива за прашања од негова надлежност.

Советот е должен да распише референдум на барање од најмалку 20% од избирачите на Општината.

 Барањето за распишување референдум се доставува до Советот на Општината со потписи на заинтересираните избирачи дадени пред надлежниот орган кој води евиденција за избирачкото право на граѓаните на Општината.

**Член 83**

 По барањето за распишување референдум Советот на Општината во рок од 60 дена од денот на поднесувањето на барањето донесува одлука за распишување референдум.

 Одлуката за распишување референдум содржи предмет на референдумот и денот на неговото одржување.

**Член 84**

 Одлуката за распишување референдум се објавува во службеното гласило и другите средства за објавување во Општината.

 Од денот на објавувањето на одлуката за распишување на референдумот до денот на одржувањето на референдумот не може да поминат помалку од 15 дена, ниту повеќе од 60 дена.

**Член 85**

 Право на гласање на референдумот имаат граѓаните кои имаат избирачко право.

 Референдумот го спроведува Комисијата за спроведување на референдумот.

 Претседателот и членовите на Комисијата ги именува Советот на Општината.

**Член 86**

 Комисијата за спроведување на референдумот:

- го определува времето на гласање;

- врши технички подготовки за спроведување на референдумот;

- ги определува гласачките места;

- ги утврдува резултатите од гласањето и

- се грижи за законито спроведување на референдумот.

**Член 87**

 За спроведување на гласањето на референдумот, Комисијата за гласачките места формира одбори за спроведување на референдумот.

 Одборите ја спроведуваат правилноста и тајноста на референдумот.

**Член 88**

 Времето на гласањето мора да се определи така што да им се овозможи учевство на референдумот на сите граѓани што имаат право на глас.

 На гласачкото место на кое гласале сите граѓани запишани во избирачкиот список, гласањето може да заврши и пред истекот на времето определено за гласање.

**Член 89**

 Прашањето, односно актот што е предмет на референдумот мора да биде на соодветен начин изложено на гласачкото место.

 Членовите на одборот се должни на граѓанинот што пристапил на гласање, по негово барање да му дадат објаснување за предметот на референдумот и за начинот на гласање.

**Член 90**

 На референдумот секој граѓанин има право само на еден глас.

 Граѓанинот може да гласа само лично.

**Член 91**

 На референдумот се гласа со гласачко ливче.

 Содржината на гласачкото ливче ја пропишува Комисијата за спроведување на референдумот.

 Прашањето на гласачкото ливче мора да биде формулирано прецизно и недвосмислено така што граѓанинот на референдумот да може да одговори со "ЗА" или "ПРОТИВ" предлогот.

**Член 92**

 Граѓанинот на референдумот се изјаснува така што на гласачкото ливче го заокружува зборот "ЗА" или "ПРОТИВ".

 Кога на референдумот се поставени повеќе алтернативи, граѓанинот се изјаснува така што го заокружуваат зборот "ЗА" или "ПРОТИВ" од алтернативата за која гласа.

Член 93

 По завршување на гласањето Одборот го утврдува резултатот од гласањето на гласачкото место и за тоа составува записник.

 Формата и содржината на записникот ги пропишува Комисијата за спроведување на референдумот.

 Веднаш по составување на записникот, Одборот доставува извештај до Комисијата за спроведување на референдумот.

**Член 94**

 Комисијата за спроведување на референдумот врз основа на примениот гласачки материјал од сите гласачки места го утврдува резултатот од референдумот.

 Одлуката на референдумот се донесува со мнозинство гласови од избирачите кои гласале, доколку гласале повеќе од половината од вкупниот број избирачи.

 Одлуката донесена на референдумот е задолжителна за Советот.

 Комисијата за спроведување на референдумот поднесува извештај за спроведениот референдум до Советот на Општината.

**Член 95**

 Прашањето, односно актот што граѓаните не го прифатиле на референдумот не може повторно да се изнесува на референдум пред истекот на 6 (шест) месеци од денот на одржувањето на референдумот.

**г) Претставки и предлози**

**Член 96**

 За работата на органите на Општината и општинската администрација, граѓаните имаат право, поединечно или заеднички со другите да доставуваат претставки и предлози.

**Член 97**

 Претставките и предлозите се поднесуваат во писмена форма или усно на записник, поединечно или групно, до Градоначалникот

За претставките и предлозите не се плаќа такса.

**Член 98**

 Подносителот не смее да трпи штетни последици поради поднесување на претставка, ниту поради тоа може да биде повикан на одговорност.

**Член 99**

 Постапувањето по претставките и предлозите опфаќа прибирање на податоци, известувања и мислења за околностите што се од значење за правилно оценување на претставката, како и преземање на потребни мерки за отстранување на повредата на правото на подносителот или повреда на јавните интереси.

**Член 100**

 Градоначалникот на Општината е должен најдоцна во рок од 60 дена од денот на приемот на претставката, односно предлогот на подносителот да му достави образложен одговор.

 Ако претставката или предлогот не се однесуваат на работата од надлежност на органите на Општината, Градоначалникот ги доставува до соодветниот надлежен орган и за тоа го известува подносителот.

**д) Јавни трибини, анкети и предлози**

**Член 101**

 Органите на Општината, при донесувањето на прописи од својата надлежност, претходно можат да организираат јавна трибина, да спроведат анкети или да побараат предлози од граѓаните.

 Јавна трибина се организира кога се донесуваат прописи за прашања од локалниот економски развој, комунални потреби (водоснабдување, одржување на јавна чистота, одржување на локални патишта и улици) и други прашања од пошироко локално значење.

 Анкета се спроведува за донесување урбанистички планови и други прашања од локално значење.

 Прибирање предлози од граѓаните за решавање на прашања од локално значење ќе се врши преку објавување соопштение со кое ќе се повикаат граѓаните да даваат свои предлози.

 Постапката, начинот и времето за преземање на една од наведените активности од ставот 1 на овој член, ќе се уреди со одлука донесена од органот што ја организирал.